b"\n_START_ARTICLE_\n\xc5\xa0korpijon II.\n_START_SECTION_\nIme\n_START_PARAGRAPH_\n\xc5\xa0korpijonovo ime in vladarski naslov sta v sodobni egiptologiji zelo sporna. Pred njegovim imenom je pogosto zlata rozeta ali cvet s \xc5\xa1estimi ali sedmimi ven\xc4\x8dnimi listi. Ta znak se pojavlja na \xc5\xa1tevilnih predmetih iz Ni\xc4\x8dte in Prve dinastije, potem pa izgine in se ponovno pojavi proti koncu Tretje dinastije ob imenih visokih dr\xc5\xbeavnih uradnikov kakr\xc5\xa1na sta bila Khabawsokar in A'a-akhty. Natan\xc4\x8den pomen znaka je bil predmet \xc5\xa1tevilnih razprav. Najpogostej\xc5\xa1a razlaga je, da je znak pomenil nomarha ali visokega gospoda. V preddinasti\xc4\x8dnem in zgodnjem dinasti\xc4\x8dnem obdobju se je o\xc4\x8ditno uporabljal za ozna\xc4\x8devanje kraljev. V ve\xc4\x8djem delu kasnej\xc5\xa1ih obdobij se je podeljeval visokim uradnikom in princem, zlasti tistim, ki so bili sve\xc4\x8deniki boginje pisanja in vodenja evidenc Se\xc5\xa1at. Zlata rozeta je postala tudi njen uradni emblem. Sporno je tudi branje znaka rozeta. Ve\xc4\x8dina jezikoslovcev in egiptologov ga bere neb \xe2\x80\x93 gospod ali nesw - kralj in je prepri\xc4\x8dana, da je zlata rozeta nekak\xc5\xa1na predhodnica serekha._NEWLINE_Znak \xc5\xa1korpijona, ki predstavlja ime \xc5\xa0korpijona II., je na splo\xc5\xa1no povezan s kasneje vpeljano boginjo Serket. Nekateri egiptologi in jezikoslovci poudarjajo, da je bila boginja Serket uvedena \xc5\xa1ele v poznem Starem kraljestvu, zato znak \xc5\xa1korpijona iz preddinasti\xc4\x8dnega obdobja ni mogel biti povezan njo. Morenz poudarja, da je v vseh primerih, ko je v ime vladarja vklju\xc4\x8dena \xc5\xbeival, \xc5\xbeival nima kultnega ali politi\xc4\x8dnega pomena ampak kak\xc5\xa1en drug pomen. \xc5\xa0korpijon je obi\xc4\x8dajno ozna\xc4\x8deval nevarne stvari, na primer strup ali bolezen, lahko pa je pomenil tudi slabo dihanje, v voja\xc5\xa1kem kontekstu pa napad ali mrzel veter. Ker ni jasno, kak\xc5\xa1en pomen je imel v serekhu \xc5\xa0korpijona II., ga znanstveniki obi\xc4\x8dajno berejo \xc2\xbbkralj \xc5\xa0korpijon II.\xc2\xab\n_START_SECTION_\nZgodovinska osebnost\n_START_PARAGRAPH_\n\xc5\xa0korpijonova identiteta in kronolo\xc5\xa1ke umestitev sta predmet ve\xc4\x8d teorij. Nekateri egiptologi trdijo, da je zaradi obi\xc4\x8daja, da so kralji iz Prve dinastije imeli ve\xc4\x8d imen, \xc5\xa0korpijon II. ista oseba kot Narmer, se pravi da gre za alternativno ime ali dodaten naslov. Trdijo tudi, da je glava \xc5\xa0korpijonove gorja\xc4\x8de (\xc5\xbeezla) presenetljivo podobna glavi Narmerjeve. Drugi znanstveniki so v \xc5\xa0korpijonu II. prepoznali Narmerjevega in Kajevega (ali Sekhenovega) protikralja. V \xc4\x8dasu \xc5\xa0korpijonove vladavine je bil Egipt razdeljen na ve\xc4\x8d majhnih kraljestev, ki so med seboj pogosto vojskovala. Povsem mogo\xc4\x8de je, da je Narmer podjarmil kraljestvi \xc5\xa0korpijona II. in Kaja in zdru\xc5\xbeil Egipt pod eno krono.\n_START_SECTION_\nGorja\xc4\x8da (\xc5\xbeezlo)\n_START_PARAGRAPH_\nEdini slikovni dokaz o njegovem obstoju je tako imenovana \xc5\xa0korpijonova gorja\xc4\x8da, ki sta jo odkrila arheologa James E. Quibell in Frederick W. Green v templju v Nehenu (Hierakonpolis) v sezoni 1897\xe2\x80\x931898. Gorja\xc4\x8da je trenutno razstavljena v Ashmolovem muzeju v Oxfordu. Njena stratigrafija se je zaradi neprimernih metod izkopavanja in dokumentiranja izgubila. Po slogu sode\xc4\x8d spada \xc4\x8disto na konec preddinasti\xc4\x8dnega obdobja._NEWLINE_Na \xc5\xa0korpijonovi gorja\xc4\x8di je upodobljena oseba z visoko belo krono Gornjega Egipta. V roki ima motiko, ki se razlaga kot obredna motika v faraonovem ceremonialu kopanja prve brazde na polju ali odpiranja jezov za namakanje polj. Ikonografija je podobna ikonografiji na hrbtni strani Narmerjeve palete. Kralju sledijo slu\xc5\xbeabniki. Prvi je verjetno sejalec, ki trosi zrnje v sve\xc5\xbee prekopano zemljo. Drugi slu\xc5\xbeabnik, ki je nekoliko po\xc5\xa1kodovan, nosi velik otep polnozrnatega \xc5\xbeita, ki utrjuje trditev, da je upodobljen ceremonijal setve. \xc5\xa0korpijon je bil morda ustanovitelj Nehena ali Buta, kar bi lahko pojasnilo, zakaj je bila gorja\xc4\x8da najdena prav tukaj. Nad slu\xc5\xbeabnikoma je vrsta zastavono\xc5\xa1, ki za kraljem nosijo enake prapore kot na Narmerjevi paleti. Pod kraljevimi slu\xc5\xbeabniki sta cesta in pokrajina s prebivalci in hi\xc5\xa1ami._NEWLINE_Levo za kraljem sta dva slu\xc5\xbeabnika s pahlja\xc4\x8dama. Levo od njiju so upodobljeni snopi papirusa, za njimi pa skupina plesalcev in sve\xc4\x8denik. Spodnji del gorja\xc4\x8de je uni\xc4\x8den. Zanimivo je, da so udele\xc5\xbeenci parade obrnjeni proti kralju in njegovim zastavono\xc5\xa1em, kar ka\xc5\xbee, da sta se dve procesiji sre\xc4\x8dali na sredini prizori\xc5\xa1\xc4\x8da. Na sredini prizora so drobni sledovi stopala in spirale rde\xc4\x8de krone Spodnjega Egipta. Jasno vidna je tudi druga zlata rozeta. Sledovi utrjujejo domnevo, da je bila na gorja\xc4\x8di tudi podoba kralja z rde\xc4\x8do krono Spodnjega Egipta. \xc4\x8ce je to res, bi \xc5\xa0korpijon II. lahko bil vladar celega Egipta._NEWLINE_Na vrhu scene je vrsta bo\xc5\xbeanskih praporov. Nad vsemi so podobe bogov, med njimi Seta, Mina in Nemtija, ali perjanica. Prvotno \xc5\xa1tevilo praporov ni znano, povsem jasno pa je, da so na polovici praporov obe\xc5\xa1ene pribe, na drugi pa lovski loki. Vrsti praporov sta obrnjeni ena proti drugi. Pribe simbolizirajo prebivalce Spodnjega Egipta ali preproste prebivalce, loki pa lokostrelce, se pravi sovra\xc5\xbena azijska plemena. Prizor ka\xc5\xbee na to, da je \xc5\xa0korpijon II. za\xc4\x8del napadati Spodnji Egipt in egip\xc4\x8danske sovra\xc5\xbenike na obmejnem ozemlju. Napadi so se kon\xc4\x8dali z Narmerjevo zmago in zdru\xc5\xbeitvijo obeh kraljestev. _NEWLINE_V Egiptu so odkrili veliko majhnih slonoko\xc5\xa1\xc4\x8denih obeskov s podobo \xc5\xa1korpijona, ki so izvirali iz Abidosa, Minshat Abu Omarja in Tarkana. Na nekaterih \xc5\xa1korpijon dr\xc5\xbei hieroglif za nom/vrt/zemljo (Gardinerjev hieroglif N24). Globlji pomen kombinacije hieroglifov je sporen, ker bi \xc5\xa1korpijon lahko predstavljal kralja \xc5\xa0korpijona II. v vlogi vladarja nekega neimenovanega noma. Na nekaterih obeskih je \xc5\xa1korpijon tik nad znakom lastovke, kar se bere \xc2\xbb\xc5\xa1korpijon je velik\xc2\xab. Na samo enem obesku \xc5\xa1korpijon dr\xc5\xbei dolgo palico in udarja po sovra\xc5\xbeniku. Ker je na \xc5\xa1tevilnih obeskih upodobljeno sveti\xc5\xa1\xc4\x8de s \xc4\x8dapljo na strehi, bi \xc5\xa0korpijon II. lahko bil iz Buta.\n_START_SECTION_\nNapisi na kamnu in glinasti posodi\n_START_PARAGRAPH_\nV Tarhanu in Minshat Abu Omarju so odkrili ve\xc4\x8d kamnitih in glinastih posod z vgraviranimi terekhi. Ime na njih je sporno. Nekateri egiptologi so prepri\xc4\x8dani, da gre za zelo stilizirano podobo \xc5\xa1korpijona, drugi pa v to niso povsem prepri\xc4\x8dani in jih berejo kot povr\xc5\xa1no napisano ime faraona Kaja. Ne drugem kataraktu Nila nedale\xc4\x8d od Naserjevega jezera v Gebel Sheikh Sulimanu (Sudan), je v skalo vklesana podoba velikega \xc5\xa1korpijona, ki stopa preko ubitih sovra\xc5\xbenikov. Njihova smrt je prikazana z njihovim polo\xc5\xbeajem z glavo navzdol in pu\xc5\xa1\xc4\x8dicami v telesih. Ob njih ste dva lokostrelca, ki \xc5\xa1e vedno streljata nanje. Po nojevih peresih in lokih je v sovra\xc5\xbenikih mogo\xc4\x8de prepoznati Nubijce, za katere so bila zna\xc4\x8dilna prav nojeva peresa. \xc5\xa0korpijon se soo\xc4\x8da s \xc4\x8dlove\xc5\xa1ko podobo z umetno brado, ceremonijalnim no\xc5\xbeem za pasom in dolgo vrvjo, s katero so zvezani Nubijci. Prizor naj bi predstavljal faraona \xc5\xa0korpijona II., ki proslavlja zmago nad Nubijci.\n_START_SECTION_\nPoliti\xc4\x8dno stanje\n_START_PARAGRAPH_\n\xc5\xa0tevilni artefakti z reliefnimi okraski in poslikave s \xc4\x8drnilom na posodju ka\xc5\xbeejo na cveto\xc4\x8de trgovanje med \xc5\xa0korpijonovo vladavino. Na napisih se za\xc4\x8dneta pojavljati izraza Gornji in Spodnji Egipt, kar ka\xc5\xbee na za\xc4\x8detek zdru\xc5\xbeevanja obeh kraljestev. Ker je bil Egipt v tistem \xc4\x8dasu nesporno razdeljen na najmanj dve kraljesti, se znanstveniki spra\xc5\xa1ujejo, na \xc4\x8dem je temeljila vladavina preddinasti\xc4\x8dnih vladarjev. Osvajanje in vojskovanje je moralo imeti gospodarsko ozadje, saj so morali biti vojaki primerno preskrbljeni. Znanstveniki so ugotovili, da je imel Egipt \xc5\xbee v tistem \xc4\x8dasu zelo velike namakalne sisteme. \xc5\xa0tevilne palete, na primer Hunterjeva, Libijska in Narnerjeva, in glavi kijev \xc5\xa0korpijona II. in Narmerja zelo nazorno in podrobno prikazujejo reke, rastline, drevesa in razli\xc4\x8dne \xc5\xbeivali \xe2\x80\x93 pti\xc4\x8de, sesalce in ribe. Razen teh motivov so upodobljeni tudi ljudje pri poljskih opravilih. Cialowitz, Wilkinson, Butzer in Hoffman vidijo vir mo\xc4\x8di preddinasti\xc4\x8dnih faraonov v razvitem kmetijstvu. Namakalni sistemi so omogo\xc4\x8dili \xc5\xa1irjenje naselij, rejo \xc5\xbeivine in kultiviranje rastlin, znanstveniki pa se \xc5\xa1e vedno spra\xc5\xa1ujejo ali so faraoni zavestno vzdr\xc5\xbeevali namakalne sisteme, da bi si s tem zagotovili mo\xc4\x8d, vpliv in bogastvo.\n_START_SECTION_\nVersko in kulturno stanje\n_START_PARAGRAPH_\nNa okraskih na artefaktih so upodobljeni \xc5\xa1tevilni feti\xc5\xa1i in prapori, nad katerimi se dvigajo bogovi, kar ka\xc5\xbee na zelo zapleten verski in kultni sistem. Ker so na praporih pogosto upodobljeni prizori iz bitk, bitke in osvajanja, bi se tudi nanje lahko gledalo kot na kultni dogodek. Najzgodnej\xc5\xa1i prepoznavni bogovi so bili Hor, Set, Min, Anti, Nekbet, Bat in Vepvavet. Kultna sredi\xc5\xa1\xc4\x8da in sveti\xc5\xa1\xc4\x8da omenjenih bogov niso znana, ker hieroglifi s krajevnimi imeni takrat \xc5\xa1e niso obstajali._NEWLINE_Drug zanimiv aspekt kultnih in verskih verovanj med vladavino \xc5\xa0korpijona II. so \xc5\xa1tevilne upodobitve mitolo\xc5\xa1kih bitij, na primer serpoparda - leoparda s ka\xc4\x8djim vratom in krilate himere. Serpopard je upodobljen na Narmerjevi paleti in tako imenovani Paleti dveh psov. Imenoval se je Swdja, kar pomeni neuni\xc4\x8dljiv. V egip\xc4\x8danski mitologiji je bil serpopard tisti, ki je premikal Sonce. Na Narmerjevi paleti sta dva serpoparda s prepletenima vratovoma. Za risbo se domneva, da je bila alegori\xc4\x8den prikaz zdru\xc5\xbeitve obeh Egiptov. Na \xc5\xa0korpijonovi paleti serpoparda trgata gazelo, kar bi lahko namigovalo na to, da sta pod kraljevim nadzorom oziroma da napadeta na njegov ukaz._NEWLINE_Krilati himeri sta se imenovali Sefer sta predstavljali kaos in nasilje. Pojavljata se na Paleti dveh psov in na ve\xc4\x8d slonoko\xc5\xa1\xc4\x8denih artefaktih. Znanstveniki poudarjajo, da so serpopardi in himere mezopotamskega izvora._NEWLINE_Naslednji motiv iz \xc5\xa0korpijonovega obdobja, ki je zagotovo mezoptamskega porekla, je voj\xc5\xa1\xc4\x8dak, ki se golorok bori z dvema levoma. V vsaki roki dr\xc5\xbei po enega leva. Podoben motiv je voj\xc5\xa1\xc4\x8dak, ki se bori z dvema \xc5\xbeirafama. V kasnej\xc5\xa1ih dinastijah sta se motiva pretvorila v hieroglifa, na Gardinerjevem seznamu ozna\xc4\x8dena z A38 in A39. Bereta se Qjs in sta se uporabljala kot emblem mesta Kuse.\n_START_SECTION_\nMezopotamski vplivi med \xc5\xa0korpijonovo vladavino\n_START_PARAGRAPH_\nVsi omenjeni motivi, arhitektura grobnic, trgovsko blago, na primer orodje, ogrlice iz biserovine in valjasti pe\xc4\x8datniki, dokazujejo mo\xc4\x8dan in \xc5\xa1irok vpliv mezopotamske kulture in religije na zgodnje Egip\xc4\x8dane. Arhitekturni razvoj je viden predvsem na grobi\xc5\xa1\xc4\x8dih kot so Minshat Abu Omar, Hierakonpolis in Nakada. Arhitektura kompleksnih in stabilnih grobnic je jasna kopija mezopotamske. Nekateri znanstveniki so prepri\xc4\x8dani, da so bili prvi egip\xc4\x8danski voditelji iz Mezopotamije, kar pa \xc5\xa1e vedno ni dokazano. Zdi se, da se je vpliv Mezopotamije pod \xc5\xa0korpijonom II. in njegovimi neposrednimi nasledniki za\xc4\x8del zmanj\xc5\xa1evati in da je Egipt za\xc4\x8del razvijati lastno, vedno bolj neodvisno kulturo, ki je bila pomemben korak proti mo\xc4\x8dnemu in bogatemu kraljestvu.\n_START_SECTION_\nGrobnica\n_START_PARAGRAPH_\nMesto \xc5\xa0korpijonovega pokopa ni znano. Prva grobnica, v kateri bi lahko bil pokopan, je grobnica B50 v Umm el-Qa'abu pri Abidosu. Grobnica je skoraj kvadraten prostor s \xc5\xa1tirimi sobami. Stene so ometane z blatom. V grobnici so na\xc5\xa1li nekaj slonoko\xc5\xa1\xc4\x8denih priveskov s podobami \xc5\xa1korpijona. Druga grobnica je v Hierakonpolisu in ozna\xc4\x8dena s HK6-1. Meri 3,5 x 6,5 m. Globoka je 2,5 m in utrjena z blatom. Tudi v njej so na\xc5\xa1li nekaj slonoko\xc5\xa1\xc4\x8denih priveskov s podobami \xc5\xa1korpijona."